Die brandende vlam van maatskaplike werk tydens Covid-19 - Corona Krisissentrum
Tuis / COVID-19 / Die brandende vlam van maatskaplike werk tydens Covid-19
Die brandende vlam van maatskaplike werk tydens Covid-19
Skaars drie weke gelede het min van ons gedink die wêreld soos ons hom ken, gaan so vinnig so drasties verander. Vir die maatskaplike werker is die Covd-19-inperkings in Suid-Afrika 'n hele nuwe speelveld. Dit is wêreldwyd vir regerings ook so. Die veld waarop ons nou draf is droog en dor en ons moet baie van die nuwe reëls self interpreteer en ontleed.
Ons oorleef in die chaos en probeer die beste van 'n uitdagende saak te maak. Dit gaan immers oor oorlewing – letterlik.
Die kans is goed dat die maatskaplike werker se kliënte nie met tegnologie kan kontak maak vir diens nie buiten moontlik telefonies, afhangend van die tipe behoefte, maar tensy daar 'n noodgeval is, moet selfs iets soos tuisbesoeke vermy word. Jy moet jouself ook beskerm, anders gaan jy vorentoe dalk nie weer enige kliënte kan ondersteun nie.
Dr. Elizabeth Clark, outeur van die boek Choose Hope, gee riglyne vir maatskaplike werkers oor hul verantwoordelikhede in hierdie uitdagende tyd:
Eerstens, jy het 'n verantwoordelikheid – persoonlik en professioneel – om jou eie gesondheid sowel as die gesondheid van die mense met wie jy in kontak kom (ongeag of dit familie, kliënte of kollegas is), te beskerm. Daarom moet jy na jouself kyk.
Bly op hoogte van die nuus en die ontwikkeling van Covid-19 in Suid-Afrika. Daar word gereeld nuwe regulasies en professionele riglyne aangekondig waarvan jy kennis moet neem – hetsy tot jou persoonlike voordeel, of tot voordeel van jou kliënte. Solidariteit Helpende Hand het ook 'n telefoonlyn beskikbaar gestel om maatskaplike werkers by te staan met telefoniese navrae en advies. Jy kan jouself nie distansieer van hierdie krisis nie. Jy is 'n noodsaaklik werker.
Bly positief ongeag deurlopende negatiewe nuus. Jy werk gereeld in donker situasies en verstaan die waarde van 'n positiewe uitkyk op hierdie situasie. Indien die direkte, onmiddellike prentjie vir jou steeds donker is, kyk verder vooruit. Daar is lig vorentoe.
As maatskaplike werker maak jy meeste van die tyd staat op vrywilligers. Gebruik jou bestaande strukture waar nodig en indien moontlik. Onthou, veiligheid kom altyd eerste. Jy kan jou dienste ook aan ander maatskaplike instansies of strukture aanbied. Jy het nie nodig om jouself te oorlaai nie. Dink slim en werk saam om mekaar se risiko's ook te verminder. Jy kan selfs aanbied om telefoniese ondersteuning te lewer. Jou kennis en ondervinding is nie beperk deur inperking nie.
Onthou om ook met jou kollegas kontak te maak. Moenie slegs die negatiewe bespreek nie. Hoop skep hoop, en hopeloosheid skep hopeloosheid. Maatskaplike werk is 'n beroep van hoopskeppers en hoopbouers. Hierdie passie en roeping van jou word nou meer as ooit vantevore benodig.
Die speelveld is vandag vreemd en onherkenbaar droog, maar as jou vlam eers brand, gaan hy moeilik geblus word. Bly veilig.